CELEX: 32020R0565
Language: el
Date: 2020-02-13 00:00:00
Title: Κατ’ εξουσιοδότηση κανονισμός (ΕΕ) 2020/565 της Επιτροπής της 13ης Φεβρουαρίου 2020 για τη διόρθωση του κατ’ εξουσιοδότηση κανονισμού (ΕΕ) 2019/934 όσον αφορά τις μεταβατικές ρυθμίσεις για την εμπορία αποθεμάτων αμπελοοινικών προϊόντων

24.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 129/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/565 ΤΗΣ ΕΠΙΤΡΟΠΗΣ
         της 13ης Φεβρουαρίου 2020
         για τη διόρθωση του κατ’ εξουσιοδότηση κανονισμού (ΕΕ) 2019/934 όσον αφορά τις μεταβατικές ρυθμίσεις για την εμπορία αποθεμάτων αμπελοοινικών προϊόντων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως τα άρθρα 75 παράγραφος 2 και 80 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2019/934 της Επιτροπής (2) αντικαθιστά και καταργεί τον κανονισμό (ΕΚ) αριθ. 606/2009 της Επιτροπής (3). Μετά τη δημοσίευση του κατ’ εξουσιοδότηση κανονισμού (ΕΕ) 2019/934, διαπιστώθηκε σφάλμα σε όλες τις γλωσσικές εκδόσεις του κειμένου.
                  
               
                     (2)
                  
                  
                     Το σφάλμα αφορά τις μεταβατικές ρυθμίσεις για την εμπορία αποθεμάτων αμπελοοινικών προϊόντων που προβλέπονται στο άρθρο 15 του κατ’ εξουσιοδότηση κανονισμού (ΕΕ) 2019/934. Ο κανονισμός (ΕΚ) αριθ. 606/2009 εφαρμοζόταν έως τις 6 Δεκεμβρίου 2019. Ο κατ’ εξουσιοδότηση κανονισμός (ΕΕ) 2019/934 τέθηκε σε ισχύ στις 27 Ιουνίου 2019. Προκειμένου να δοθεί στις επιχειρήσεις επαρκής χρόνος για να προσαρμοστούν στους νέους κανόνες, αποφασίστηκε να οριστεί η 7η Δεκεμβρίου 2019 ως ημερομηνία εφαρμογής του εν λόγω κανονισμού.
                  
               
                     (3)
                  
                  
                     Ως εκ τούτου, οι μεταβατικές ρυθμίσεις του άρθρου 15 του κατ’ εξουσιοδότηση κανονισμού (ΕΕ) 2019/934 αποσκοπούσαν στο να επιτραπεί η διάθεση στην αγορά αμπελοοινικών προϊόντων που παρήχθησαν βάσει του κανονισμού (ΕΚ) αριθ. 606/2009 πριν από την ημερομηνία εφαρμογής του κατ’ εξουσιοδότηση κανονισμού (ΕΕ) 2019/934. Ωστόσο, το άρθρο 15 παραπέμπει στην ημερομηνία έναρξης ισχύος του κατ’ εξουσιοδότηση κανονισμού (ΕΕ) 2019/934, και όχι στην ημερομηνία εφαρμογής του. Τούτο έχει ως ακούσια συνέπεια τα αμπελοοινικά προϊόντα της νέας συγκομιδής του 2019 που παρήχθησαν βάσει του κανονισμού (ΕΚ) αριθ. 606/2009 να μην μπορούν να διατεθούν στην αγορά εάν παρήχθησαν από την ημερομηνία έναρξης ισχύος και εξής.
                  
               
                     (4)
                  
                  
                     Για να καταστεί δυνατή η εμπορία των αμπελοοινικών προϊόντων που παρήχθησαν βάσει του κανονισμού (ΕΚ) αριθ. 606/2009 μεταξύ 27ης Ιουνίου και 6ης Δεκεμβρίου 2019, θα πρέπει να διορθωθούν οι μεταβατικές ρυθμίσεις του άρθρου 15 του κατ’ εξουσιοδότηση κανονισμού (ΕΕ) 2019/934 ώστε να καλύπτουν την εν λόγω περίοδο.
                  
               
                     (5)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2019/934 θα πρέπει να διορθωθεί αναλόγως.
                  
               
                     (6)
                  
                  
                     Προκειμένου να επιτραπεί η εμπορία των αμπελοοινικών προϊόντων που παρήχθησαν μεταξύ 27ης Ιουνίου και 6ης Δεκεμβρίου 2019 απαιτείται διόρθωση του σφάλματος στον κατ’ εξουσιοδότηση κανονισμό (ΕΕ) 2019/934. Για τον λόγο αυτό, ο παρών διορθωτικός κανονισμός θα πρέπει να εφαρμοστεί αναδρομικά από 27ης Ιουνίου 2019,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 15 του κατ’ εξουσιοδότηση κανονισμού (ΕΕ) 2019/934 αντικαθίσταται από το ακόλουθο κείμενο:
            
               
                  «Άρθρο 15
                  Μεταβατικές ρυθμίσεις
                  Αποθέματα αμπελοοινικών προϊόντων που έχουν παραχθεί πριν από την ημερομηνία εφαρμογής του παρόντος κανονισμού σύμφωνα με τους κανόνες που ίσχυαν πριν από την ημερομηνία αυτή μπορούν να διατεθούν για κατανάλωση από τον άνθρωπο.».
               
            
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 27η Ιουνίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Φεβρουαρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Κατ’ εξουσιοδότηση κανονισμός (ΕΕ) 2019/934 της Επιτροπής, της 12ης Μαρτίου 2019, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις αμπελουργικές ζώνες στις οποίες ο αλκοολικός τίτλος μπορεί να αυξηθεί, τις εγκεκριμένες οινολογικές πρακτικές και τους περιορισμούς που ισχύουν για την παραγωγή και διατήρηση αμπελοοινικών προϊόντων, το ελάχιστο ποσοστό αλκοόλης για υποπροϊόντα και την απόρριψή τους, και τη δημοσίευση των φακέλων του OIV (ΕΕ L 149 της 7.6.2019, σ. 1).
         
            (3)  Κανονισμός (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (ΕΕ L 193 της 24.7.2009, σ. 1).